
1. CONSIDERAŢII GENERALE

Tânăra generaţie, împreună cu vasta şi complexa gamă a problemelor cu care se confruntă, constituie o preocupare permanentă la nivel comunitar.

În ciuda situaţiilor foarte diferite, tinerii împărtăşesc valori, ambiţii, dar şi dificultăţi asemănătoare. Tinerii europeni au multe lucruri interesante de spus, ei fiind primii afectaţi de ulterioarele evoluţii din domeniul economic, social şi politic. Dezechilibrele demografice, mondializarea, diversitatea culturilor, reprezintă doar câteva probleme care îi implică direct. Ei sunt cei chemaţi să stabilească noi forme ale relaţiilor sociale, noi maniere de exprimare a solidarităţii, să experimenteze diferenţele şi să iasă îmbogăţiţi spiritual din aceste experienţe. Tinerii fac dovada unei accentuate capacităţi de adaptare la un context economic, social şi politic foarte complex. Responsabilii politici naţionali şi europeni sunt chemaţi să faciliteze această adaptare, transformându-i pe tineri în actori direct implicaţi în societate, folosind la maximum potenţialul lor.

Dezbaterea privind viitorul Europei este în curs. Extinderea preconizată va deschide noi perspective, dar vor apărea şi noi probleme de rezolvat. Viaţa politică europeană a scos în evidenţă importanţa construcţiei europene împreună cu şi pentru europeni. Consultările angajate, reflecţiile privind guvernarea europeană trebuie să-i implice pe toţi actorii scenei politice.

Proiectul privind construcţia europeană are nevoie şi de entuziasmul şi de adeziunea tinerilor la ansamblul valorilor pe care se fondează. Tinerii au subliniat permanent că vor să participe la construcţia Europei, la dezbaterile referitoare la un viitor care îi priveşte direct. Tineretul trebuie privit ca o forţă în construcţia europeană şi nu ca o problemă în plus de gestionat. Pentru aceasta trebuie să i se faciliteze exprimarea ideilor şi posibilitatea confruntării cu cele ale altor factori implicaţi.

Într-un Raport al Comisiei Europene, prezentat în martie 2001 şi intitulat "Tineretul, o datorie de viitor", se subliniază întrepătrunderea tot mai accentuată a diferitelor status-uri sociale. Cu cât societatea oferă mai puţine garanţii - de siguranţă a locului de muncă, asigurări sociale, etc. - cu atât caracterul neliniar al parcursului individual este mai evident.

Tinerii europeni promovează, în general, democraţia, dar manifestă uneori neîncredere în anumite structuri instituţionale. În Eurobarometrul "Tinerii europeni în anul 2001" se subliniază necesitatea reînnoirii anumitor structuri instituţionale pentru a veni în întâmpinarea aşteptărilor tinerilor. Nu este vorba, se remarcă în Eurobarometru, de faptul că tinerii nu manifestă interes pentru viaţa publică, ci de faptul că anumite structuri şi mecanisme participative trebuie reorganizate. Autorităţile publice trebuie să reducă şi, dacă se poate, să anuleze distanţa care separă voinţa de participare a tinerilor la viaţa publică de structurile existente în societate.

În perioada 1-14 iulie 2002, Comisia Europeană şi statele membre ale UE au organizat la Copenhaga conferinţa "Tineretul 2002", iar între 9-12 iulie, la Bruxelles, "Convenţia tinerilor", obiectivul acestor acţiuni fiind cunoaşterea imaginii pe care tinerii o au privitor la viitorul Europei.

Cele două chestionare trimise de Comisia Europeană în urma manifestărilor menţionate, atât statelor membre ale UE, cât şi celor candidate la aderare vor constitui punctul de plecare al unui program de lucru care va fi adoptat de Consiliul European în cursul anului 2003. Programul de lucru urmăreşte o mai accentuată implicare a tienrilor în procesul decizional.

Manifestările au reunit tineri din 26 de ţări europene, tineri care au dezbătut probleme abordate la Convenţia privind viitorul Europei. La a şaptea sesiune plenară a Convenţiei privind viitorul Europei, care a avut loc în luna iulie 2002, au fost prezentate rezultatele acestor dezbateri.

Aşa cum relevă un sondaj de opinie efectuat în vara anului 2002 pe un eşantion de 7.558 de tineri din zona UE - Eurobarometru Flash -, preocupările tinerilor se concentrează pe muncă, solidaritate, mobilitate şi respectarea valorilor democratice.

Pentru tineri, Europa este un spaţiu în care obiectivul este promovarea respectului valorilor fundamentale, spaţiul în care ei trăiesc, studiază şi lucrează. Instituţiile care gestioanează acest spaţiu li se par, în anumite cazuri, departe de realitatea cotidiană. Continuarea proiectului comunitar, perspectiva extinderii UE depind, în mod neechivoc, de adeziunea şi implicarea tinerilor.

Tinerii europeni trăiesc în societăţi deschise influenţelor culturale şi economice exterioare. Ei contestă anumite consecinţe ale mondializării şi îşi exprimă îndoielile cu privire la anumite instituţii internaţionale. Aceste raporturi, mai mult sau mai puţin tensionate, sunt dovada unei stări de spirit ce nu trebuie ignorată.

Mondializarea şi problemele pe care ea le ridică impun crearea condiţiilor pentru ca tinerii europeni să se poată afirma ca cetăţeni responsabili, activi şi toleranţi în societăţi deschise. Implicarea crescândă a tinerilor în viaţa comunităţii locale, la nivel naţional sau european, afirmarea ca "cetăţeni activi" constituie obiective-cheie, atât pentru prezentul, cât şi pentru viitorul societăţilor actuale.

 

2. DIMENSIUNEA EUROPEANĂ A POLITICILOR ÎN DOMENIUL TINERETULUI 

 

2.1. Preocupări şi acţiuni comunitare

Cartea Albă publicată de Comisia Europeană, în noiembrie 2001, [COM (2001) 681 final] şi intitulată "Un nou elan pentru tineretul european" a fost precedată de o amplă consultare, mărturie a voinţei marcate de a promova noi forme de guvernare europeană. Consultările au acoperit perioada mai 2000 - martie 2001, incluzând tineri - cu o foarte diferită situaţie socio-economică -, organizaţii de tineret, comunitatea ştiinţifică, precum şi responsabili politici.

Această consultare s-a remarcat prin amploare, durată, profunzime, multitudinea factorilor consultaţi, bogăţia de date culese şi a implicat o mobilizare considerabilă, constând în: 

· organizarea a 17 conferinţe naţionale în statele membre, fiind strânse peste 440 de propuneri;

· Reuniunea europeană de la Paris, din octombrie 2000, în timpul preşedinţiei franceze, reuniune care a permis conferirea unei dimensiuni europene rezultatelor conferinţelor naţionale; 450 de tineri delegaţi au reprezentat 31 de ţări, selectându-se circa 80 de sugestii;

· mai mult de 60 de organizaţii de tineret, active pe teren au fost consultate în februarie 2001, la Bruxelles, în cadrul Comitetului Economic şi Social;

· comunitatea ştiinţifică, reprezentată de 10 cercetători cu diferite specialităţi, a fost mobilizată pentru a aduce noi contribuţii prospective în privinţa evoluţiei tineretului;

· au avut loc reuniuni, în diverse capitale europene, cu responsabili politici şi administrativi;

· o reuniune a avut loc, în timpul preşedinţiei suedeze a UE, la jumătatea lunii martie 2001, la Universitatea Umea (Suedia), subliniindu-se priorităţile care trebuie să ghideze acţiunea politică;

· pe 24 aprilie 2001, Parlamentul European a organizat o dezbatere pe teme care privesc tineretul, la care au participat peste 300 de persoane, în principal tineri;

· în noiembrie 2001 a avut loc la Gand (Belgia) o altă consultare pe temele de dezbatere lansate de Comisia Europeană: participare a tineretului la viaţa economică, socială şi politică, educaţie, ocuparea forţei de muncă, formare profesională, integrare socială, cultură, autonomie personală, însuşirea valorilor europene, mobilitate, legături cu restul lumii.

Rezultatele acestor consultări întăresc ideea necesităţii unui nou impuls în privinţa acţiunilor dedicate tineretului.

Tinerii doresc aplicarea unor politici adecvate necesităţilor şi aşteptărilor lor. Opinia lor este că, uneori, acţiunile întreprinse la nivel local, regional, naţional sau european nu sunt suficient de adaptate necesităţilor, manifestându-se şi unele decalaje faţă de preocupările lor cotidiene. În scopul remedierii acestei situaţii, ei militează pentru o reînnoire a practicilor şi solicită o atenţie sporită în procesul de elaborare a politicilor.

Din ansamblul acţiunilor de consultare se degajă patru mesaje importante: 1) participarea tinerilor ca cetăţeni activi; 2) extinderea şi mai buna recunoaştere a gamei acţiunilor care se adresează tinerilor şi îi implică; 3) întărirea autonomiei tinerilor; 4) promovarea valorilor în Uniunea Europeană.

Cartea Albă, intitulată "Un nou elan pentru tineretul european", publicată în noiembrie 2001, se înscrie în linia trasată de Comisia Europeană, în iulie 2001, când a fost adoptată Cartea Albă referitoare la guvernarea europeană, în legătură cu procesul decizional în Uniunea Europeană, cu participarea cetăţenilor şi implicit a tinerilor la luarea deciziilor. Statelor membre, dar şi regiunilor le revine sarcina punerii în aplicare a ansamblului acţiunilor destinate tineretului. Tinerii trebuie implicaţi direct pentru a fi cetăţeni activi. Participarea începe de la şcoală, la nivel de cartier, localitate, asociaţie de tineret, etc.

Dorinţele de implicare activă a tinerilor sunt susţinute de Parlamentul European. Comisia Europeană sugerează un nou cadru de cooperare european care să cuprindă pe de-o parte, aplicarea metodei deschise de coordonare pentru domeniul specific legat de tineret şi, pe de altă parte, luarea în considerare a factorului tineret în elaborarea altor politici. Această dimensiune europeană va contribui la stimularea creativităţii, permiţând schimbul de experienţă, o recunoaştere naţională şi europeană a eforturilor depuse pe plan local şi regional, atât de către persoane, cât şi de organizaţii care au ca preocupare tineretul, permiţând formarea unei viziuni unitare şi o mai bună cunoaştere a problemelor privind tineretul.

Permanenta deschidere spre tineret, realizarea unei "cutii de rezonanţă" pentru iniţiativele locale, încurajarea statelor membre ale UE în vederea unei mai intense colaborări, lansarea unor acţiuni concrete în cadrul programelor europene deja existente şi accentuarea dimensiunii "tineret" în ansamblul politicilor reprezintă obiective şi direcţii de urmat pentru crearea condiţiilor unei depline participări a tinerilor la viaţa societăţilor democratice.

În Europa extinsă - care cuprinde membrii UE şi cele 12 state candidate - vor fi aproximativ 75 de milioane de tineri, cu vârste cuprinse între 15 şi 25 de ani. Indiferent de posibilitatea de acces pe piaţa muncii, de nivelul de educaţie, de realizările familiale, de venituri, tinerii revendică statutul lor de cetăţean, din care decurg drepturile şi obligaţiile lor. Este vorba de o cheie a succesului obiectivului politic definit la Consiliul European de la Lisabona (martie 2000), acela de a face din Europa "economia bazată pe cunoaştere cea mai competitivă şi dinamică din lume".

Tratatele în vigoare permit acţiuni concrete în numeroase domenii care implică, direct sau indirect, tineretul - lupta împotriva discriminării, ocuparea forţei de muncă, lupta împotriva excluderii sociale, educaţia şi formarea profesională, cultura, sănătatea, protecţia consumatorilor, libera circulaţie a persoanelor, protecţia mediului, cooperarea şi dezvoltarea în lupta împotriva sărăciei.

Au fost deja întreprinse diverse acţiuni comunitare concrete, implicând tânăra generaţie, în domeniul educativ, al ocupării forţei de muncă, al formării profesionale, al accesului la tehnologia informaţiei, etc. În afara politicilor generale şi sectoriale, s-au desfăşurat acţiuni care să favorizeze mobilitatea - în domeniul forţei de muncă, al cercetării, al pregătirii profesionale -, sunt facilitate activităţile interculturale, voluntariatul. S-au creat condiţiile pentru cooperarea în domeniul schimburilor de experienţă între tineri şi între organizaţii, dar şi al informaţiei.

Acţiunile specifice în favoarea tineretului au primit un sprijin important în Parlamentul European, fie cu ocazia adoptării programelor, fie sub forma diverselor rezoluţii - rezoluţii privind integrarea socială, spiritul de iniţiativă şi antreprenoriat al tinerilor.

În ceea ce priveşte Comitetul Economic şi Social, precum şi Comitetul Regiunilor, ele dau, în mod regulat, avize cu privire la diferite probleme legate de tineret.

O problemă aflată permanent în atenţia forurilor competente este aceea a măsurii în care aceste acţiuni reuşesc să răspundă complexelor provocări cărora tineretul trebuie să le facă faţă. O altă problemă se referă la modul în care responsabilii politici europeni reuşesc să folosească la maximum potenţialul reprezentat de tineret. Trebuie subliniat, totuşi, că unele iniţiative au rămas la stadiul de bune intenţii. Cu toate acestea, ceea ce trebuie subliniat este că instituţiile europene nu au încă o viziune de ansamblu privitor la politicile şi mijloacele de acţiune în favoarea tinerilor.

În abordarea problemei trebuie ţinut cont de:

· evoluţia demografică şi cea de la nivelul societăţii, ceea ce face ca relaţiile între generaţii să fie mai complexe;

· pericolul distanţării tineretului de problemele publice la nivel naţional, european şi internaţional;

· investiţia în calitatea dezbaterii asupra viitorului UE, ca imperativ democratic şi promovarea unei mai bune asocieri între cetăţeni, societatea civilă şi principalii factori de decizie în domeniul tineretului.

Promovarea unor noi forme de guvernare europeană este una din priorităţile strategice fixate de Comisia Europeană. Prin guvernare se înţelege ansamblul regulilor, mecanismelor şi practicilor care influenţează articularea diferitelor componente ale puterii, precum şi deschiderea procesului decizional în cadrul Uniunii Europene către participarea cetăţenilor la luarea deciziilor.

Această modernizare a acţiunii publice este susţinută de cinci principii fundamentale: deschiderea spre ansamblul complexelor schimbări, participare, responsabilitate, eficienţă şi coerenţă. În domeniul tineretului aceste principii presupun:

· Deschidere: asigurarea unei informări şi a unei comunicări active în ceea ce îi priveşte pe tineri, adecvat nivelului de înţelegere a fiecăruia, pentru a-i face să conştientizeze ansamblul problemelor şi politicile care îi privesc, precum şi funcţionarea la nivel comunitar.

· Participare: realizarea unei permanente consultări a tinerilor şi promovarea participării lor la deciziile care îi privesc şi, în general, la viaţa comunităţilor lor;

· Responsabilitate: dezvoltarea unei noi şi structurate cooperări între statele membre şi instituţiile europene pentru punerea în aplicare a unor soluţii concrete, ca răspuns la aspiraţiile tinerilor.

· Eficienţă: valorificarea imensului potenţial pe care îl are tineretul pentru ca el să poată face eficient faţă problemelor ridicate de societate, să contribuie la diferitele politici care se referă la tineret - direct sau indirect - şi pentru a face tânăra generaţie - de acum - capabilă să construiască viitorul.

· Coerenţă: dezvoltarea unei viziuni integrate a diferitelor politici care se referă la tineret şi a diferitelor moduri şi nivele de intervenţie pertinente.

Competenţele politice în domeniul tineretului revin, în mare măsură, statelor membre ale UE, în unele ţări fiind chiar transferate regiunilor. Cel mai puternic impact îl au hotărârile luate la nivel local. Este necesară deci, aplicarea principiului subsidiarităţii în acest domeniu, atât din motive principiale, cât şi de eficienţă, lucru compatibil cu o mai bună cooperare la nivel european, care să întărească impactul şi coerenţa politicilor naţionale.

Cartea Albă privind tineretul are ca obiectiv asigurarea unui nou cadru de cooperare în domeniul tineretului în Uniunea Europeană, cadru de cooperare care să fie la înălţimea aşteptărilor tinerilor, realist şi eficient.

Cooperarea trebuie să se clădească pe ansamblul activităţilor deja în desfăşurare, trebuie să fie compatibilă şi complementară altor activităţi în curs de desfăşurare, în special în domeniul ocupării forţei de muncă, educaţiei şi integrării sociale şi să armonizeze acţiunile la diferite niveluri. În contextul noului cadru de cooperare trebuie menţionate două aspecte:

· aplicarea metodei deschise de coordonare în domeniul specific al tineretului;

· o mai profundă luare în considerare a dimensiunii legată de tineret în cadrul celorlalte politici.

Preocupările tinerilor vizează educaţia în sens larg, neputându-se răspunde la acestea doar pe cale legislativă. Beneficiile cooperării sunt unanim recunoscute, de aceea metoda deschisă de coordonare este cea mai adecvată, toate condiţiile fiind reunite pentru ca aceasta să-şi joace pe deplin rolul.

Metoda constă în "definirea liniilor directoare pentru UE, însoţite de câte un calendar specific pentru realizarea obiectivelor pe termen scurt, mediu şi lung avute în vedere de statele membre; stabilirea, după caz, a indicatorilor cantitativi şi calitativi şi a unor criterii de evaluare, în legătură cu cele mai bune performanţe mondiale, care să fie adaptate nevoilor diferitelor state membre şi diverselor sectoare, în aşa fel încât să se poată compara cu cea mai bună experienţă; traducerea acestor linii directoare europene în politici naţionale şi regionale, stabilind obiective specifice şi adoptând măsuri care iau în considerare diversităţile naţionale şi regionale".

Metoda deschisă de coordonare oferă "mijlocul de a încuraja cooperarea, schimbul de experienţă, de a conveni asupra unor obiective şi orientări comune statelor membre". La baza acestei metode stă evaluarea periodică a progreselor obţinute pentru realizarea acestor obiective, astfel încât statele membre să-şi poată compara eforturile şi experienţele în acest sector.

În domeniul specific al tineretului, metoda se inspiră din modul de aplicare a metodei deschise de coordonare pentru domeniul educaţiei. Se pune accent pe definirea temelor prioritare, pe stabilirea obiectivelor şi orientărilor comune şi pe punerea în aplicare a mecanismelor destinate realizării obiectivelor, incluzând şi modalităţi de consultare a tinerilor.

Comisia Europeană are în vedere următoarele: 

· Consiliul UE, la propunerea Comisiei Europene va stabili periodic temele prioritare de interes comun;

· fiecare stat membru numeşte un coordonator care va fi interlocutorul Comisiei Europene pentru toate problemele care privesc tineretul; acest coordonator transmite Comisiei Europene iniţiativele politice, rezultatul experienţelor, precum şi elemente de reflecţie prospectivă în legătură cu temele alese;

· Comisia Europeană prezintă analiza şi sinteza acestor informări Consiliului UE, împreună cu propuneri de orientare comună;

· Consiliul UE stabileşte, pentru fiecare dintre teme, orientările comune şi obiectivele, precizând şi modalităţile de realizare a acestora şi, după caz, jaloanele care trebuie urmărite;

· Comisia Europeană analizează transpunerea în practică şi prezintă un raport Consiliului UE, urmărind şi realizarea periodică a evaluării;

· Parlamentul European, precum şi Comitetul Regiunilor şi Comitetul Economic şi Social trebuie să fie implicate în întreg procesul vizând realizarea obiectivelor care privesc tineretul;

· tinerii vor fi permanent consultaţi asupra temelor prioritare;

· ţările candidate la aderare sunt antrenate, pe cât posibil, la ansamblul acţiunilor desfăşurate.

În domeniul specific al tineretului, printre subiectele considerate relevante şi care se pretează aplicării metodei deschide de coordonare, Comisia Europeană propune: participarea, voluntariatul, informarea, îmbunătăţirea cunoaşterii domeniului referitor la tineret de către autorităţile publice şi, în general, tot ce poate contribui la o mai bună cunoaştere a activităţilor realizate în favoarea tinerilor şi care conţin elemente suplimentare faţă de cele cuprinse în politicile referitoare la ocuparea forţei de muncă, integrare socială şi educaţie. Aceasta corespunde activităţilor şi instrumentelor asociate politicilor la nivel naţional privind tineretul.

Comisia Europeană urmăreşte realizarea unui "salt calitativ" în domeniul cooperării în privinţa tineretului, răspunzând astfel multiplelor probleme cu care acesta se confruntă. Respectând complementaritatea şi coerenţa, aplicarea metodei deschise de coordonare va contribui şi la îmbogăţirea altor politici, iniţiative şi procese comunitare, atât în domeniul conţinutului, cât şi al instrumentelor.

O mai bună cunoaştere, la scară europeană, a realităţilor care preocupă tineretul este absolut necesară. În acest scop, Comisia Europeană are în vedere:

· după o inventariere a structurilor existente, utilizarea lor optimală; întocmirea unor studii şi cercetări privind problemele tinerilo;, respectând complementaritatea, se va ţine cont de iniţiativele altor foruri internaţionale cum sunt Consiliul Europei, ONU, OECD, etc.;

· o reflecţie asupra abordării metodologice din acest domeniu, la scară europeană;

· pregătirea, după caz a unui program de studii şi de cercetare care să se bazeze, în primul rând, pe activităţile realizate la nivel naţional şi care ar exploata corespunzător ocaziile oferite de cel de-al VI-lea Program-cadru european de cercetare;

· mobilizarea instrumentelor necesare pe plan statistic, folosind la maximum instrumentele deja disponibile din cadrul Sistemului Statistic European;

Volutariatul este, pe de o parte, un mod de participare socială, o experienţă educativă, un factor de integrare socială, iar pe de altă parte răspunde aşteptărilor tinerilor şi societăţii. Metoda deschisă de coordonare favorizează dezvoltarea voluntariatului într-o manieră importantă, atât la nivel local, regional, cât şi naţional. Problema care se pune este aceea a oportunităţii unei reflecţii privitoare la protecţia din punct de vedere legal şi social a tânărului voluntar. Experienţele pozitive ale Serviciului voluntar european servesc ideii de generalizare a voluntariatului tinerilor. Recunoaşterea voluntariatului ca experienţă educaţională trebuie asigurată la nivel european. Serviciul voluntar european pentru tineri poate fi extins printr-un parteneriat cu organismele mondiale care organizează şi susţin acţiuni de voluntariat.

Participarea este un domeniu în care competenţele aparţin statelor membre. Metoda deschisă de coordonare va aduce domeniului participării coordonate europene, întărirea participării contribuind la dezvoltarea educaţiei tânărului şi la formarea sa ca cetăţean. Participarea trebuie să se dezvolte în primul rând pe plan local, inclusiv în şcoală, care este un spaţiu privilegiat pentru participare. Este necesară extinderea participării tinerilor care nu fac parte din diferite asociaţii. Metoda deschisă de coordonare poate conduce la punerea în aplicare, de către autorităţile locale, a unor mecanisme participative suple şi inovatoare şi prin generalizarea funcţionării consiliilor regionale şi naţionale pentru tineri, consilii deschise şi tinerilor care nu fac parte din organizaţii.

Comisia Europeană are în vedere, de asemenea, consolidarea unei structuri de consultare a tinerilor la nivel european. Aceasta nu presupune excluderea participării directe a tinerilor sau alte iniţiative punctuale. Comisia Europeană propune ca Forumul "Tineret" - reînnoit pentru a fi reprezentativ şi pentru tinerii care nu aparţin unor organizaţii de tineret -, să reprezinte spaţiul de consultare a tinerilor cu privire la temele prioritare ale metodei deschise de coordonare şi dezvoltării acestora. Trebuie extinsă şi participarea tinerilor la Comitetul Economic şi Social.

Pentru asigurarea reuşitei aplicării metodei deschise de coordonare, Comisia Europeană consideră că trebuie întreprinse, fără întârziere, următoarele măsuri:

· organizarea dialogului direct cu tinerii, în special prin intermediul întâlnirilor periodice, pe teme de interes;

· stimularea participării tinerilor la dezbaterea asupra viitorului Europei - lansată după Consiliul European de la Nisa (decembrie 2000);

· propunerea unor proiecte-pilot pentru perioada 2003-2004, vizând sprijinirea eforturilor întreprinse la nivel local, regional sau naţional pentru a favoriza participarea. Se va ţine cont de rezultatul acestor proiecte-pilot cu ocazia evaluării efectuate la jumătatea perioadei de desfăşurare a programului JEUNESSE şi la pregătirea unui eventual nou program.

Informarea. Participarea tinerilor este indisolubil legată de informarea lor. Responsabilitatea pentru informarea tinerilor revine în primul rând statelor membre, inclusiv în ceea ce priveşte ansamblul problemelor europene. Se impune includerea acestei teme în cadrul metodei deschise de coordonare. Trebuie antrenaţi tinerii înşişi sau, cel puţin, cei aflaţi în directă legătură cu ei - şcoala, asociaţiile de tineret, etc. Această informare în masă va necesita o abordare coordonată, resurse materiale şi umane importante şi implicarea tinerilor în concepţia şi punerea în practică a instrumentelor de comunicare. Această abordare va fi coordonată prin intermediul unei politici a UE în domeniul informaţiilor, aşa cum se degajă ea din principiile bunei guvernări.

Un alt obiectiv comunitar important este mai buna luare în considerare a tinerilor în cadrul altor politici. Vasta gamă a problemelor cu care societatea contemporană se confruntă, paleta extrem de variată de preocupări - mergând de la ocuparea forţei de muncă, educaţie în cadru formal şi informal, integrare socială, lupta contra discriminărilor, a rasismului şi xenofobiei, până la asigurări de sănătate şi protecţie socială, protecţia mediului înconjurător, egalitatea de şanse între femei şi bărbaţi - impun o strânsă coordonare şi colaborare cu autorităţile competente, atât la nivel naţional, cât şi european.

Comisia Europeană va urmări ca orientările care se referă la tineret să fie luate mai bine în considerare şi în cadrul altor politici şi acţiuni, ori de câte ori este nevoie. Miniştrii responsabili cu problemele tineretului vor urmări, pe de altă parte, ca problemele ce ţin de domeniul tineretului să fie permanent luate în considerare în cadrul celorlalte politici, armonizând măsurile întreprinse la nivel naţional cu cele comunitare.

Comisia Europeană consideră, în urma consultărilor avute, că educaţia, mobilitatea, ocuparea forţei de muncă, integrarea socială, precum şi lupta contra rasismului şi a xenofobiei sunt teme în care tineretul, în mod prioritar, poate fi antrenat.

Ansamblul problemelor privind educaţia şi formarea profesională, fie în cadru formal, fie informal, figurează în toate comunicările către Consiliul UE - un obiectiv al sistemelor educaţionale este acela de a realiza un spaţiu european al educaţiei, inclusiv educaţiei permanente. Asociaţiile de tineret, asistenţii sociali, diferiţi factori implicaţi în problemele tineretului desfăşoară o activitate susţinută în acest sens. Această activitate beneficiază, în cadrul general al acţiunilor privind educaţia permanentă, de:

· o mai bună definire a conceptelor, o accentuare a competenţelor şi a standardelor de calitate;

· utilizarea optimă a potenţialului persoanelor implicate în aceste activităţi;

· o mai bună apreciere a activităţilor desfăşurate; 

· o întărire a complementarităţii, cu sistemele formale de educaţie.

Mobilitatea a făcut obiectul unui plan special de acţiune şi al unei Recomandări aprobate cu ocazia Consiliului European de la Nisa (decembrie 2000), precum şi al unei Hotărâri comune a Parlamentului şi a Consiliului European din iulie 2001. Trebuie asigurată coerenţa între aceste activităţi şi cele care ar apărea ca necesare după aplicarea metodei deschise de coordonare ce se referă la coordonata "tineret".

Lupta împotriva oricăror forme de discriminare a fost întărită prin art. 13 al Tratatului de la Amsterdam, Uniunea Europeană înarmându-se cu noi mijloace de acţiune în acest sens.

Combaterea discriminărilor, în particular a rasismului şi xenofobiei, acceptarea caracterului multicultural al societăţii au ecou în rândul tineretului, fiind capabile să-l mobilizeze. Acestor coordonate trebuie să li se acorde prioritate - la nivel european -, în toate acţiunile şi programele comunitare care se referă la tineri. S-a propus înfiinţarea unui Centru european de monitorizare a rasismului şi xenofobiei, care va juca un rol important în acest sens, contribuţia societăţii civile trebuind să fie susţinută. Comisia Europeană se va baza în acţiunile sale pe o reţea de organizaţii de tineret care sunt deja active pe frontul luptei contra rasismului şi a xenofobiei. Obiectivul este ca tineretul să contribuie la efortul global al Uniunii Europene în acest domeniu.

La nivel naţional, statele membre sunt chemate să acorde prioritate temei, să promoveze solidaritatea şi responsabilitatea. La Consiliul pe probleme de tineret (Bruxelles, mai 2001) a fost adoptată o declaraţie de luptă contra rasismului şi xenofobiei, prin intensificarea muncii cu tineretul.

Autonomia tinerilor reprezintă o altă problemă de importanţă majoră. Comisia Europeană propune crearea unui grup de lucru la nivel înalt, care să ofere consiliere în domeniu. Problema este complexă şi necesită o expertiză multidisciplinară şi ale cărei soluţii presupun implicarea a numeroase alte politici în afara celor care se referă explicit la tineret.

2.1.1. Educaţie şi pregătire profesională

Tinerii doresc ca autorităţile publice să recunoască faptul că educaţia şi formarea profesională nu se limitează la cele de care tinerii beneficiază în mod obişnuit. Se impune o tratare globală, incluzând şi aspectele informale ale educaţiei şi pregătirii profesionale.

În martie 2001, Comisia Europeană a prezentat planul de acţiune "e-Learning" cu privire la conectarea şcolilor la Internet, program care ia în discuţie şi chestiuni de infrastructură, de formare profesională, de conţinut şi de cooperare şi dialog.

În iulie 2001, Consiliul şi Parlamentul European au adoptat recomandarea privitoare la mobilitatea studenţilor, a persoanelor în curs de formare profesională, a tinerilor voluntari, a educatorilor, profesorilor şi formatorilor, la introducerea mobilităţii transnaţionale în politicile naţionale şi la contribuţia la răspândirea experienţelor pozitive.

Tot în iulie 2001, Comisia Europeană a publicat o Comunicare privind "Întărirea cooperării cu terţe ţări în domeniul învăţământului superior" [COM (2001)] 385 final], având două obiective principale: asigurarea unor resurse umane de calitate, atât în ţările partenere, cât şi în cadrul UE, graţie dezvoltării reciproce de resurse umane şi promovarea UE în calitate de centru mondial de excelenţă pentru studii/formare profesională şi cercetare ştiinţifică şi tehnologică.

În luna noiembrie 2001, Comisia Europeană a publicat Comunicarea "Să facem din educaţie şi pregătirea pe tot parcursul vieţii o realitate". O prioritate de acţiune o reprezintă valorificarea formării profesionale şi necesitatea îmbunătăţirii metodelor care permit înţelegerea şi evaluarea participării la formarea profesională, precum şi rezultatele obţinute - în special în structurile informale de educaţie.

În prezent, Comisia Europeană pregăteşte o propunere de directivă vizând admiterea pe teritoriul UE a cetăţenilor unor terţe ţări, aflaţi la sfârşitul studiilor sau pregătirii profesionale. Propunerea vizează să favorizeze primirea studenţilor străini şi întărirea rolului Europei în pregătirea tinerilor.

2. Societatea informaţiei 

Domeniul informaţiei este unul de care tinerii îşi leagă multe speranţe, conştienţi fiind de faptul că domeniul de interes este foarte vast - ocuparea forţei de muncă, condiţiile de muncă, probleme legate de locuinţă, programe de sănătate, culturale, etc. -, ceea ce presupune o vastă informare asupra programelor umanitare. Tinerii acordă o deosebită atenţie respectării principiului egalităţii şanselor, precum şi promovării unor norme etice superioare. Accentul este pus pe promovarea unei informaţii care să implice tinerii atât în elaborarea conţinuturilor, cât şi în aplicarea lor.

Planul de acţiune "e-Europe 2002, O societate a informaţiei pentru toţi", aprobat la summit-ul de la Feira (iunie 2000), cuprinde o serie de acţiuni destinate accelerării intrării Europei în societatea informaţiei. Acţiunea "Tineretul european în era digitală" are ca scop promovarea utilizării tehnologiilor digitale şi a Internet-ului în şcolile europene şi dobândirea de noi deprinderi.

În privinţa cercetării şi dezvoltării tehnologice în domeniul societăţii informaţiei, Comisia Europeană a lansat mai multe iniţiative, cu scopul de a crea o "masă critică" de resurse menite să susţină, să ghideze şi să stimuleze cercetarea şi inovarea în domeniul educaţiei şi al formării profesionale. Noile tehnologii vor permite un acces flexibil, adaptat şi cu un bun raport cost-eficienţă pentru serviciile din domeniul educaţiei pentru a putea dezvolta aptitudini esenţiale pentru o societate bazată pe cunoaştere. În cadrul programului de cercetare IST (Tehnologii ale Societăţii Informaţionale), care face parte din al 5-lea Program-cadru de cercetare şi dezvoltare tehnologică, educaţia şi formarea profesională reprezintă priorităţi.

3. Probleme sociale

Strategia de la Lisabona a făcut apel la realizarea unui model social european reînnoit şi modernizat, care să vizeze trei elemente-cheie: 

· investiţia în resursele umane;

· construirea unui stat social activ şi dinamic;

· întărirea acţiunilor de luptă contra şomajului, excluziunii sociale şi sărăciei.

În ceea ce priveşte integrarea socială, Consiliul European de la Lisabona a constatat că numărul persoanelor care trăiesc sub pragul sărăcie sau sunt afectate de excludere socială este, în UE, inacceptabil de mare. Trebuie făcute eforturi, mai ales pentru tineret, scăderea şomajului fiind condiţionată şi de posibilitatea de pregătire profesională.

Cele patru obiective adoptate la Consiliul European de la Nisa (decembrie 2000), de luptă contra sărăciei şi excluderii sociale, sunt de o maximă importanţă pentru tineri. Sunt vizate:

· facilitarea participării pe piaţa muncii şi accesul tuturor la resursele de bază, îngrijirea sănătăţii, educaţie, justiţie, cultură, sport şi divertisment;

· prevenirea riscurilor de excludere socială;

· ajutarea celor mai vulnerabili;

· mobilizarea tuturor factorilor implicaţi.

O referire specială se face cu privire la prevenirea excluderii sociale a tinerilor şi combaterea ei acolo unde aceasta se manifestă. Problema sărăciei şi a excluderii sociale în rândul tinerilor constituie o preocupare majoră şi constantă în majoritatea statelor membre. Summit-ul de la Nisa a aprobat Agenda socială, care stabileşte priorităţi specifice de acţiune până în 2005. Consiliul European de la Stockholm (martie 2001) a chemat Consiliul şi Parlamentul European să stabilească un acord privind programul de integrare socială, o atenţie deosebită fiind acordată tinerilor.

2. Sănătate 

Tinerii sunt parte integrantă a procesului de acţiune comunitar în domeniul sănătăţii publice.

În iulie 2001, miniştrii sănătăţii din statele membre au căzut de acord asupra unei poziţii comune privind Programul de acţiune comunitar în domeniul sănătăţii publice, pentru perioada 2001-2006. Unul din aspectele principale este îmbunătăţirea informaţiei cu privire la sănătate. Programul se referă şi la prevenirea SIDA şi combaterea toxicomaniei. Miniştrii au adoptat şi o recomandare privitoare la lupta împotriva abuzului de alcool printre tineri.

2.1.5. Sport

Uniunea Europeană a avut un rol activ în domeniul sportului, aceasta susţinând, printre altele, proiecte de integrare a tinerilor prin intermediul activităţilor sportive, lupta împotriva dopajului în sport şi o campanie de informare şcolară asupra valorilor etice sportive şi cu privire la idealul olimpic. Rezoluţia Consiliului UE - din 12 ianuarie 2000 - a subliniat necesitatea exploatării potenţialului activităţilor sportive în domeniul educaţiei informale, în contextul politicii de cooperare europeană în favoarea tineretului.

Consiliul European de la Nisa a adoptat o declaraţie vizând domeniul sportului, invitând Comisia Europeană să ţină cont, în toate acţiunile ei, de toate funcţiile sociale, educative şi culturale ale sportului. Tot cu ocazia summit-ului, s-a convenit asupra intensificării cooperării europene cu privire la lupta împotriva dopajului.

Comisia Europeană a propus Consiliului şi Parlamentului European să declare anul 2004 ca "Anul european de educaţie prin sport". Principalele obiective ale acestei iniţiative sunt de a încuraja dimensiunea educativă a organizaţiilor sportive - prin cooperarea lor - pentru a valorifica potenţialul educativ şi de integrare socială al sportului, de a sublinia importanţa activităţilor benevole în sport - în cadrul educaţiei informale - şi de a încuraja şcolile să acorde importanţa cuvenită activităţilor sportive, atât în programele şcolare, cât şi în schimburile la nivel şcolar. 

2.1.6. Finanţarea programelor dedicate ocupării forţei de muncă, educaţiei, culturii şi protecţiei tineretului

Există mai multe canale de finanţare a acestor programe, prin care se susţin - direct sau indirect - măsurile în favoarea tinerilor. Dintre acestea, putem menţiona: 

· infrastructură: în perioada 2000-2006, Fondul regional european va sprijini financiar anumite regiuni în realizarea unor proiecte de infrastructură, implicând proiecte în beneficiul tinerilor - de exemplu centre de tineret, şcoli, etc.;

· locuri de muncă şi integrare socială: în perioada 2000-2006 Fondul social european va susţine măsuri specifice tinerilor în domeniul integrării sociale, informaţiei, orientării profesionale, atât la nivel regional, cât şi naţional;

· educaţie: programul SOCRATES susţine schimburi de experienţă şi mobilitate a tinerilor din învăţământul mediu şi superior;

· formare profesională: programul LEONARDO permite tinerilor accesul la structuri moderne de formare profesională, la modalităţi de învăţare a limbilor străine;

· cultură: prin programul CULTURE 2000 se atribuie fonduri unor proiecte în domeniul creativităţii, răspândirii culturii, precum şi al dialogului intercultural, al cunoaşterii culturii europene; acest program conţine un segment adresat tineretului;

· protecţia tineretului: programul DAPHNE susţine măsuri de prevenire a violenţei împotriva copiilor, a tinerilor, dar şi a femeilor.

O etapă importantă în afirmarea drepturilor fundamentale ale tineretului a constituit-o proclamarea - în decembrie 2000, la Nisa - a Cartei drepturilor fundamentale, care reuneşte drepturi civile, politice, economice şi sociale. În capitolele II şi III, dedicate libertăţii şi solidarităţii, se recunosc, în mod explicit, drepturile copiilor şi tinerilor.

2.1.7. Problemele tinerilor în atenţia forurilor europene

Forumul European al Tineretului a fost creat în 1979 pentru a reprezenta organizaţiile de tineret la nivel european şi a iniţia un dialog cu tinerii. Membrii Forumului sunt Consiliile Naţionale ale tineretului ale statelor membre UE şi organizaţiile internaţionale şi neguvernamentale de tineret. Forumul întreţine un contact cotidian cu organizaţiile membre care reunesc milioane de tineri. Obiectivul său este să-şi lărgească reprezentativitatea. Forumul a dobândit competenţe considerabile în domeniul antrenării tinerilor, al politicilor pentru tineret, al sectoarelor neguvernamentale cu preocupări în domeniul tineretului şi al chestiunilor privind societatea civilă. Forumul este reprezentat în grupurile de lucru ale Comisiei Europene şi participă la selecţia proiectelor în cadrul programului JEUNESSE. Forumul a organizat împreună cu Comisia Europeană şi Comitetul Economic şi Social (CES) consultarea organizaţiilor societăţii civile şi a elaborat propria sa contribuţie la dezbatere.

Acţiunile întreprinse la nivel european în favoarea tineretului au beneficiat întotdeauna de sprijin activ din partea Parlamentului European. În martie 1999, s-a adoptat rezoluţia privind politica europeană în domeniul tineretului, care sublinia rolul din ce în ce mai important al tineretului în contextul schimbărilor economice şi culturale din societatea europeană.

În aprilie 2001, comisia însărcinată cu problemele tinerilor a organizat o acţiune de consultare publică cu privire la tineret, acţiune la care au participat şi parlamentari, experţi în problemele tineretului, reprezentanţi ai organizaţiilor economice şi sociale, asociaţii de tineret şi tineri care nu aparţineau unor organizaţii.

Raportorul european pentru probleme de tineret a afirmat că este nevoie de "o abordare integrată pentru a răspunde preocupărilor tinerilor".

Tinerii sunt reprezentaţi în mod indirect în CES, mulţi membri ai acestui comitet având legătură cu organizaţii de tineret active la nivel local, regional şi naţional. În noiembrie 2000, CES a adoptat o iniţiativă privind politica în domeniul tineretului, în care se precizează că politica privind tineretul trebuie să considere tinerii ca "o resursă a societăţii", permiţându-le să devină "cetăţeni activi, liberi şi responsabili". Politica în domeniul tineretului trebuie concepută "intersectorial şi integrat" pentru a îmbunătăţi condiţiile de viaţă şi participare a tinerilor.

În februarie 2001, CES, împreună cu Comisia Europeană au organizat în colaborare cu Forumul "Tineret" o largă consultare a societăţii civile pe problemele tineretului, prilej cu care au fost cunoscute nemijlocit problemele de ordin economic, social şi personal ale tinerilor.

Autorităţile locale şi regionale reprezentate în Comitetul Regiunilor (CR) fac parte din statele membre şi sunt direct implicate în punerea în practică a politicilor pentru tineret. În anul 1999, CR şi-a dat avizul cu privire la "cooperarea regională şi locală pentru protecţia copiilor şi adolescenţilor împotriva relelor tratamente şi a neglijării acestora în UE". Se subliniază necesitatea unei strategii la nivel UE pentru prevenirea relelor tratamente şi a neglijării tinerilor. CR apreciază că participarea tinerilor la luarea deciziilor cu impact asupra vieţii lor este importantă, activizându-i. Se subliniază accesibilitatea cooperării transfrontaliere, proces din care tinerii nu trebuie excluşi.

 

2.2. Programul JEUNESSE

 

În anul 1988, Uniunea Europeană a lansat programul "Tineret pentru Europa" destinat susţinerii schimburilor între tinerii din diferite ţări. În perioada 1989-1991, circa 80.000 de tineri între 15 şi 25 de ani au beneficiat de acest program. Programul a fost adoptat pe baza art. 149 al Tratatului instituind Comunitatea Europeană, a treia fază a programului debutând în martie 1995 şi încheindu-se în anul 1999. Acest program s-a dovedit un instrument privilegiat pentru promovarea unei politici de cooperare în domeniul tineretului.

În anul 1995, peste 6.000 de tineri au beneficiat de ajutor comunitar prin programul "Tineret pentru Europa" în cadrul programelor direct gestionate de Comisia Europeană, reprezentând aproximativ 1.000 de proiecte pentru tineri, desfăşurate fie în statele membre, fie în cele selectate pentru derularea programului. Peste 2.500 de proiecte au beneficiat de finanţare prin Agenţiile naţionale - care asigură mobilitatea a peste 70.000 de tineri în Europa. Proiectele care au fost depuse în fiecare an au dovedit extraordinara creativitate a tineretului european.

Programul a fost destinat să contribuie la procesul educativ al tinerilor, la pregătirea lor interculturală, oferindu-le posibilitatea să experimenteze noi metode de lucru, sau permiţându-le să se angajeze în mod direct în viaţa colectivităţii locale. Prin acest program s-a urmărit conştientizarea tinerilor cu privire la construcţia europeană. Preocuparea majoră care s-a degajat din analiza acţiunilor care s-au desfăşurat în cadrul programului a fost aceea pentru toleranţă, pentru afirmarea spiritului multicultural, apelarea la metode dinamice de comunicare.

În state din afara UE, accentul a fost pus pe dezbateri privind viitorul Europei, pe dezvoltarea deschiderii, pe angajarea pe drumul care duce spre integrarea europeană.

Serviciul de voluntariat a intrat pe deplin în acţiune în anul 1998, permiţând tinerilor să participe, în calitate de voluntari, la activităţi de ordin social, cultural şi de mediu, activităţi desfăşurate în beneficiul comunităţilor locale.

Programul "Tineret pentru Europa" şi Serviciul voluntar european au stimulat dezvoltarea proiectelor europene, naţionale şi locale în care erau implicaţi tinerii, în special cei confruntaţi cu situaţii dificile.

În luna aprilie 2000, Consiliul şi Parlamentul European au adoptat programul JEUNESSE pentru perioada 2000-2006, program ale cărui obiective depăşesc pe cele ale programului "Tineret pentru Europa" şi ale Serviciului voluntar european, axându-se şi pe dobândirea de cunoştinţe de către tineri şi stimulând cooperarea între statele membre în elaborarea politicii pentru tineret. Educarea şi formarea profesională în cadru informal joacă un rol mai important în noul program.

Se urmăreşte promovarea unei contribuţii active a tinerilor la construcţia europeană, dezvoltarea înţelegerii interculturale, întărirea valorilor fundamentale cum ar fi: respectarea drepturilor omului, lupta împotriva rasismului şi a xenofobiei, dezvoltarea spiritului de solidaritate, încurajarea spiritului antreprenorial, a iniţiativei şi creativităţii, stimularea recunoaşterii modalităţilor informale de educaţie, întărirea cooperării între toţi cei care activează în domeniul tineretului.

Programul JEUNESSE se vrea un instrument în serviciul noii cooperări preconizate în Uniunea Europeană. În conformitate cu Decizia 1031/CE/2000 a Consiliului şi Parlamentului European, prin care este lansat acest program, Comisia Europeană va propune, în fiecare an, priorităţi în concordanţă cu orientările evidenţiate în cadrul metodei deschise de coordonare. Din anul 2007 se va pune în aplicare un nou program vizând tineretul, tocmai în vederea eficientizării acţiunilor din cadrul metodei deschise de coordonare.

A fost creată o reală platformă Internet pentru lupta împotriva rasismului şi a xenofobiei, platformă adresată direct tineretului şi care să fie, pe cât posibil, actualizată de tineri.

Proiectele promovate de programul JEUNESSE trebuie să fie legate de următoarele acţiuni:

· schimburi în cadrul prevederilor fostului program "Tineret pentru Europa";

· Serviciul voluntar european;

· iniţiative de grup şi iniţiative "capital pentru viitor";

· acţiuni desfăşurate împreună cu programele din domeniul educaţiei - SOCRATES - şi al formării profesionale - LEONARDO DA VINCI.

Programul este deschis Norvegiei, Islandei, Liechtenstein-ului, precum şi ţărilor în curs de aderare. Pot fi desfăşurate şi acţiuni cu ţări din regiunea mediteraneană, Europa de Sud-Est, Comunitatea Statelor Independente şi America Latină.

